73. ΑΠΟΦΑΣΗ ΥΠΟΥΡΓΩΝ ΕΞΩΤΕΡΙΚΩΝ, ΕΣΩΤΕΡΙΚΩΝ,  ΕΘΝΙΚΗΣ ΑΜΥΝΑΣ, ΥΓΕΙΑΣ, ΠΡΟΝΟΙΑΣ ΚΑΙ  ΚΟΙΝΩΝ. ΑΣΦΑΛΙΣΕΩΝ ΚΑΙ ΔΗΜΟΣΙΑΣ  ΤΑΞΗΣ Αριθ. Φ. 429.1/149/338328 της 13/20 Ιουλ.1988 (ΦΕΚ Β΄ 510) Υγειονομική εξέταση στρατευσίμων που αδυνατούν να προσέλθουν για κατάταξη λόγω υγείας. Έχοντας υπόψη: α.Τις διατάξεις της παρ. 4 του άρθρ. 11 του νόμ. 1763/1988 «Στρατολογία των Ελλήνων» (ΦΕΚ 57). β.Τη με αριθ. πρωτ. 072.2/7/Γ1 564/6.11.86 Απόφαση του Πρωθυπουργού και του Αντιπροέδρου της Κυβερνήσεως και Υπουργού Εθνικής Άμυνας «Ανάθεση αρμοδιοτήτων ΥΕΘΑ στους Υφυπουργούς Εθνικής Άμυνας» (ΦΕΚ 784 τ.Β΄). γ.Σχετική πρόταση του Αρχηγού ΓΕΕΘΑ, αποφασίζουμε: Άρθρ.1.-1.Για την υγειονομική εξέταση της σωματικής ικανότητας των στρατευσίμων που καλούνται για κατάταξη και αδυνατούν λόγω υγείας να προσέλθουν στις μονάδες κατάταξης συγκροτούνται και λειτουργούν τα παραπάνω όργανα και συμβούλια: α.Για όσους διαμένουν σε Δήμο ή Κοινότητα, όπου εδρεύει Φρουραρχείο αρμόδιο όργανο είναι ο γιατρός των Φρουραρχείων. β.Για όσους διαμένουν σε Δήμο ή Κοινότητα, όπου δεν εδρεύει Φρουραρχείο αρμόδιο συμβούλιο είναι το Τοπικό Συμβούλιο. γ.Για όσους διαμένουν προσωρινά ή μόνιμα στο εξωτερικό αρμόδιο όργανο είναι η Ειδική Στρατολογική Επιτροπή. 2.Τα παραπάνω όργανα και συμβούλια έχουν αρμοδιότητα να επιληφθούν εφόσον ο στρατεύσιμος που αδυνατεί να προσέλθει για κατάταξη λόγω υγείας δεν νοσηλεύεται σε νοσηλευτικά γενικά ιδρύματα από αυτά που ορίζονται στην περίπτ. γ΄ της παρ. 1 του άρθρ. 8 του νόμ. 1763/88 και δεν είναι ανυπότακτος. Άρθρ.2.-1.Σε Δήμους ή Κοινότητες, όπου εδρεύει Φρουραρχείο, η αρμοδιότητα του προηγούμενου άρθρου ασκείται από μόνιμο αξιωματικό υγειονομικού (Ιατρό) που εκτελεί την υγειονομική υπηρεσία του Φρουραρχείου. Εφόσον δεν υπηρετεί τέτοιος στο Φρουραρχείο, ορίζεται από τον αρμόδιο Σχηματισμό μετά από αίτηση του Διοικητή του Φρουραρχείου. Το παραπάνω όργανο επιλαμβάνεται όταν παρουσιάζεται περίπτωση με εντολή του Διοικητή του Φρουραρχείου, μετά από αίτηση του ασθενή στρατευσίμου ή νόμιμου εκπροσώπου του. 2.Ο Γιατρός του Φρουραρχείου εξετάζει τους στρατευσίμους που παρουσιάζονται ενώπιόν του ή εφόσον αδυνατούν να προσέλθουν στο Φρουραρχείο μεταβαίνει στον τόπο διαμονής τους για επιτόπια εξέταση και συντάσσει γι’ αυτούς αιτιολογημένη γνωμάτευση στην οποία αναφέρονται τα εξής: α.Η πάθηση ή οι παθήσεις και αν αυτές είναι πρόσκαιρες ή ανίατες. β.Το ιστορικό των παθήσεων και η πιθανή διάρκεια ίασης των πρόσκαιρων παθήσεων. γ.Αν υπάρχει δυνατότητα κατάταξης χωρίς κίνδυνο επιδείνωσης της κατάστασης της υγείας τους. δ.Αν υπάρχει δυνατότητα μετάβασης για υγειονομική εξέταση στην πλησιέστερη του τόπου διαμονής τους στρατευσίμου Επιτροπή Απαλλαγών. Άρθρ.3.-1.Σε Δήμους ή Κοινότητες, όπου δεν εδρεύει Φρουραρχείο, το Τοπικό Συμβούλιο απαρτίζεται από τα εξής μέλη: α.Το Δήμαρχο ή τον Πρόεδρο της Κοινότητας αντίστοιχα ή τους νόμιμους αναπληρωτές τους. β.Ένα βαθμοφόρο της αρμόδιας Αστυνομικής Αρχής, που ορίζεται με τον αναπληρωτή του από τον Αστυνομικό Διευθυντή του νομού. γ.Ένα γιατρό από το Κέντρο Υγείας ή εφόσον δεν υπάρχει, τον αρμόδιο κρατικό, δημοτικό ή κοινοτικό γιατρό. 2.Το Τοπικό Συμβούλιο επιλαμβάνεται όταν παρουσιάζεται περίπτωση και συγκαλείται από το Δήμαρχο ή Πρόεδρο της Κοινότητας, μετά από αίτηση του ασθενή στρατευσίμου ή νόμιμου εκπροσώπου του, γνωμοδοτεί δε σύμφωνα με την παρ. 2 του προηγούμενου άρθρου. Άρθρ.4.-1.Η Ειδική Στρατολογική Επιτροπή εδρεύει στις κατά τόπους Προξενικές Αρχές και απαρτίζεται από τα εξής μέλη: α.Τον Ακόλουθο των Ενόπλων Δυνάμεων και αν δεν υπάρχει τέτοιος τον προϊστάμενο της Προξενικής Αρχής ή το νόμιμο αναπληρωτή του. β.Ένα μόνιμο αξιωματικό των Ενόπλων Δυνάμεων και αν δεν υπηρετεί τέτοιος στην πρεσβεία ή στο Προξενείο ένα μόνιμο αξιωματικό της Ελληνικής Αστυνομίας ή του Λιμενικού ή του Πυροσβεστικού Σώματος ή εφόσον και οι παραπάνω ελλείπουν δύο Έλληνες πολίτες. γ.Έναν υπάλληλο της Ελληνικής Προξενικής Αρχής. δ.Έναν Έλληνα γιατρό και αν δεν υπάρχει έναν αλλοδαπό γιατρό. 2.Η Ειδική Στρατολογική Επιτροπή επιλαμβάνεται όταν παρουσιάζεται περίπτωση και συγκαλείται από τον Ακόλουθο ή τον αναπληρωτή του, μετά από αίτηση του ασθενή στρατευσίμου ή νόμιμου εκπροσώπου του γνωμοδοτεί δε σύμφωνα με την παρ. 2 του άρθρ. 2 της απόφασης αυτής, εκτός από την περίπτ. δ΄ αυτής. (Μετά τη σελ. 110,66036) Σελ. 110, 66037 Τεύχος Ι-12-1 Σελ. 71 Στρατολογία 36.Β.α.73 Άρθρ.5.-1.Τα υγειονομικά όργανα και συμβούλια του άρθρ. 1 της απόφασης αυτής συγκροτούνται την αρχή κάθε έτους και επιλαμβάνονται των περιπτώσεων του παρουσιάζονται κατά τη διάρκεια του έτους αυτού. Η συγκρότηση γίνεται από το Διοικητή του Φρουραρχείου, το Δήμαρχο ή Κοινοτάρχη και τον Ακόλουθο των Ενόπλων Δυνάμεων αντίστοιχα. 2.Τα Τοπικά Συμβούλια και οι Ειδικές Στρατολογικές Επιτροπές σε περίπτωση που ο στρατεύσιμος ασθενής αδυνατεί να προσέλθει για εξέταση ενώπιόν τους γνωμοδοτούν με βάση την εξέταση του γιατρού που μετέχει ως μέλος ο οποίος μεταβαίνει στον τόπο διαμονής τους για επιτόπια εξέταση. 3.Για την έκδοση της γνωμάτευσης λαμβάνονται υπόψη συμβουλευτικά και τα πιστοποιητικά ή βεβαιώσεις νοσηλευτικών ιδρυμάτων ή ιδιώτη γιατρού ανάλογης ειδικότητας με την πάθηση του στρατευσίμου. Τα πιστοποιητικά ή βεβαιώσεις των Κρατικών Νοσηλευτικών Ιδρυμάτων (Πολιτικών – Στρατιωτικών) εκδίδονται δωρεάν με την επίδειξη του σημειώματος κατάταξης. 4.Δεν γίνεται δεκτός για εξέταση ο στρατεύσιμος ασθενής που δεν έχει εφοδιασθεί από το αρμόδιο Στρατολογικό Γραφείο με σημείωμα κατάταξης. 5.Η εξέταση του στρατεύσιμου ασθενή γίνεται κατά την ημερομηνία που υποχρεούται για κατάταξη και μέχρι 5 ημέρες πριν από αυτή. Ειδικά προκειμένου για στρατευσίμους που πάσχουν από ανίατη σωματική βλάβη ή πάθηση και είναι καταφανώς ακατάλληλοι για στράτευση η εξέταση μπορεί αν γίνει και μετά τις παραπάνω προθεσμίες. 6.Όσοι από τους εξεταζόμενους θεωρηθούν ότι μπορούν να μετακινηθούν για κατάταξη υποχρεούνται να καταταγούν την ημερομηνία που αναγράφεται στο σημείωμα κατάταξής τους. Γι’ αυτούς δεν συντάσσεται γνωμάτευση. 7.Η γνωμάτευση με όλες τις τυχόν εξετάσεις και το σημείωμα κατάταξης αποστέλλονται ή κατατίθενται με μέριμνα του ενδιαφερομένου και με αίτησή του στο αρμόδιο Στρατολογικό Γραφείο με προθεσμία 5, ή προκειμένου για στρατευσίμους που διαμένουν στο εξωτερικό 15 ημερών, από τη σύνταξή της. Σε περίπτωση εκπρόθεσμης υποβολής ή κατάθεσης που δεν οφείλεται σε λόγους ανώτερης βίας, η γνωμάτευση δεν λαμβάνεται υπόψη. 8.Ιατρική αμοιβή του γιατρού μέλους Ειδικής Στρατολογικής Επιτροπής και τα τυχόν τέλη βαρύνουν τον εξεταζόμενο. Σελ. 110,66038 Τεύχος Ι-12-1 Σελ. 72 Άρθρ.6.-1.Με βάση τη γνωμάτευση του αρμόδιου οργάνου ή συμβουλίου που εκδίδεται σύμφωνα με τα οριζόμενα στις προηγούμενες παραγράφους, το αρμόδιο κατά περίπτωση Στρατολογικό γραφείο ενεργεί σε προθεσμία 5 ημερών από τη λήψη της ως εξής: α)Αν πρόκειται για στρατευσίμους που πάσχουν από ανίατη βλάβη ή πάθηση ή η ίαση της βλάβης ή πάθησης προβλέπεται κατά τη γνωμάτευση να διαρκέσει πάνω από 4 μήνες και δεν μπορούν να παρουσιαστούν στην μονάδα κατάταξης, ούτε στην πλησιέστερη του τόπου διαμονής τους αρμόδια Επιτροπή Απαλλαγών, η αλληλογραφία διαβιβάζεται στην αρμόδια Επιτροπή Απαλλαγών που γνωματεύει χωρίς την αυτοπρόσωπη παρουσίασή τους. β)Αν πρόκειται για στρατευσίμους που πάσχουν από ανίατη βλάβη ή πάθηση ή η ίαση της βλάβης ή πάθησής τους προβλέπεται να διαρκέσει πάνω από 4 μήνες και μπορούν να παρουσιαστούν στην πλησιέστερη του τόπου διαμονής τους αρμόδια Επιτροπή Απαλλαγών, η αλληλογραφία διαβιβάζεται στην αρμόδια Επιτροπή Απαλλαγών που γνωματεύει με την αυτοπρόσωπη παρουσία τους. γ)Αν πρόκειται για στρατευσίμους που έχουν βλάβη ή πάθηση της οποίας η ίαση προβλέπεται να διαρκέσει μέχρι 4 μήνες η αλληλογραφία υποβάλλεται στις αρμόδιες Διευθύνσεις Στρατολογικού των Σχηματισμών που αποφασίζουν για τη μετατόπιση ημερομηνίας κατάταξης μέχρι και 4 μήνες. Στην περίπτωση αυτή η συγκεκριμένη ημερομηνία και η μονάδα κατάταξης καθορίζονται από τα Γενικά Επιτελεία των Κλάδων των Ενόπλων Δυνάμεων. 2.Σε περίπτωση που οι στρατεύσιμοι ασθενείς κρίνονται από την αρμόδια Υγειονομική Επιτροπή ικανοί κατηγορίας πρώτης (Ι1) μέχρι και τέταρτης (Ι4), υποχρεούνται να καταταγούν με την επόμενη ΕΣΣΟ. Εάν η Επιτροπή αποφανθεί ότι δικαιούνται αναβολής λόγω υγείας, η αναβολή αρχίζει από την ημερομηνία που ήταν υποχρεωμένοι να καταταγούν αρχικά. Το ίδιο ισχύει και στην περίπτωση που θα κριθούν ακατάλληλοι για στράτευση (Ι5). 3.Η γνωμάτευση της Επιτροπής εκδίδεται σε προθεσμία ενός μήνα από την ημερομηνία που έχει υποχρέωση ο στρατεύσιμος να καταταγεί. Αντίγραφο της γνωμάτευσης αποστέλλεται στο αρμόδιο Στρατολογικό Γραφείο σε 5 ημέρες από την έκδοσή της. Άρθρ.7.-1.Η ισχύς της απόφασης αυτής αρχίζει από 25.9.1988. 36.Β.α.73 Στρατολογία 